Tidligere på aftenen fik Københavns Politi anmeldelse om tre maskerede mænd med en sportstaske på Nørreport Station. Mændene er nu tilbageholdt

Ved du noget eller er du til stede ved Nørreport Station? Tip os på sms 1224 (koster alm. takst) eller på mail 1224@eb.dk

Tre mørk-klædte mænd med maskerede ansigter og en sportstaske er her til aften blevet tilbageholdt efter en stor politiaktion på flere stationer i København. Det oplyser vagtchef ved Københavns Politi, Henrik Brix.

Klokken 19.56 fik politiet sin første anmeldelse om de mistænkelige mænd, og derefter indløb der flere anmeldelser uafhængigt af hinanden.

- Det sætter gang i en menneskejagt, siger Henrik Brix.

Anmeldelserne betød, at politiet evakuerede Nørreport og Østerport Station og lukkede al togtrafik i jagten på mændene. De blev senere tilbageholdt på Østerport Station.

- Tasken blev undersøgt, og der er ikke blevet fundet våben eller sprængstoffer på mændene eller i tasken, siger Henrik Brix.

Københavns Politi har ophævet afspærringen omkring Nørreport Station i København, hvor også Politiets Aktionsstyrke ankom.

Ekstra Bladets mand fortæller, at bombehunde, indsatsleder, flere politibiler og en større politivogn samt en almindelig hundepatrulje var til stede ved Nørreport Station.

Foto: Kenneth Meyer

- Folk blev bedt om at gå væk fra fortovet, siger Torben Christensen til Ekstra Bladet.

Han var til stede nær Nørreport Station, da politiet kom

- Nørre Voldgade er spærret. Bussen måtte køre uden om.

En s-togspassager fortæller til Ekstra Bladet, at han og en række andre sad fanget i s-toget på vej ud af Vesterport Station. I s-toget fik man at vide, at de ikke kunne komme videre, og ude på Vesterport Station gik betjente med skarpladte våben rundt.

DSB oplyste tidligere, at ingen tog stoppede på Nørreport Station på grund af politiets arbejde.

En kæde-sms blev tidligere i dag sendt ud med en besked om, at lige præcis Nørreport Station i aften ville være udsat i forbindelse med terror. PET's udmelding var, at de ikke kommenterede på 'rygter'.

Rigspolitiet hævede sent onsdag aften beredskabsniveauet i Danmark til markant forhøjet - hvilket er politiets højeste og kræver samtykke fra regeringens sikkerhedsudvalg.

Det sker ovenpå terrorangreb i Paris 13. november, som kostede 130 mennesker livet.

Politiets Efterretningstjeneste vurderer, at trusselsbilledet mod Danmark er uændret - det vil sige stadig højt.

Se også: Kæde-sms om terrortrussel florerer: PET har ingen kommentarer

Se også: Trussel om terror florerer: 'Det er uanstændig adfærd'